kardosdrur/scandi-wiki huggingface dataset:
Angry Birds

Angry Birds er et spil udviklet til Apples iPhone og senere også til flere andre platforme. Målet med spillet er at affyre fugle, som har forskellige egenskaber, med en slangebøsse ind i grise-fæstninger for at styrte grisene og redde fuglenes æg.

Baner 
I spillet findes en række baner, samlet i grupper:

 Poached Eggs – Første gruppe med tre gange enogtyve baner.
 Mighty Hoax – Anden gruppe med to gange enogtyve baner.
 Danger Above – Tredje gruppe med tre gange femten baner.
 The Big Setup – Fjerde gruppe med tre gange femten baner.
 Ham 'Em High – Femte gruppe med tre gange femten baner.
 Mine and Dine – Sjette gruppe med tre gange femten baner.
 Birthday Party – Syvende gruppe med en gange femten baner.
 Surf and Turf – Ottende gruppe med tre gange femten baner.

Generelt bliver banerne sværere og sværere.

Fugletyper 
I spillet findes et udvalg af fugle. Alle fuglene har en reaktion eller evne som kan aktiveres ved at trykke på skærmen.

 Red Bird – Den røde fugl er startfuglen og har ingen speciel evne. Den brokker sig dog ved aktivering.
 Yellow Bird – Den gule fugl kan accelerere hurtigt (også kaldet kamikazefuglen). Bedst til at ødelægge træ.
 Blue Bird – Den blå fugl er en trilling som kan dele sig i tre. Bedst til at ødelægge glas.
 Black Bird – Den sorte fugl kan sprænge ting i luften. Den selv-aktiverer når den støder ind i ting. Bedst til at ødelægge sten.
 White Bird – Den hvide fugl kan lyn-lægge eksploderende æg.
 Green Bird – Den grønne fugl kan agere som boomerang.
 Orange Bird (Ny) – Den orange fugl opruster sig selv ved berøring af objekter eller aktivering og kan destruere ting indefra.
 Big Brother – Den mørkerøde fugl har ligesom Red Bird ingen speciel evne. Den er dog ret tung og braser derfor igennem ting.
 Mighty Eagle Den mægtige ørn er et altødelæggende missil som udrydder alle griser og ødelægger alle objekter den kommer i nærheden af.

Grise-typer 
Der er 5 grise-typer (alle er grønne):
 Normal Pig – Denne gris er helt normal.
 General Pig – Denne gris har beskyttelseshjelm på.
 Mayor Pig – Denne gris har overskæg.
 King Pig – Denne gris har kongekrone på hovedet.
 Builders Pig – Denne gris har arbejderhjelm på.

Grisene har forskellige størrelser.

Bonus 
Der er et ekstra rum, en verden, hvor man kan gemme de gyldne æg man finder; nogle er baner og andre er sjove ting, fx Angry Radio.

Kuriosa 
Flag: Grisene har flag på nogle af deres fæstninger. De finske udviklere har givet de onde grise svenske flag.

Serien 
Udover det normale Angry Birds er der også andre Angry Birds-spil som Angry Birds Seasons, Angry Birds Rio, Angry Birds Space og Angry Birds Star Wars.

Film 
 Angry Birds Filmen (2016)
 Angry Birds 2 - Filmen (2019)

Eksterne henvisninger 
 

Computerspil fra 2009
Macintosh-spil
PlayStation 3-spil
PlayStation Portable-spil
Windows-spil
Mobilspil
IOS-spil
Blutfahne

Die Blutfahne (blodfanen) var et hagekorsflag, som blev anvendt af det tyske nazistparti NSDAP ved ceremonielle anledninger. Det fik sit navn fordi det angiveligt var tilsløret af blod fra nazimartyrene, som blev dræbt under ølkælderkuppet i 1923. 

Under de årlige rigspartidage (Reichsparteitag) i Nürnberg i 1930'erne indviede Adolf Hitler nye partiflag ved at lægge en hånd på dem, mens han holdt i Blutfahne med den anden. 

Sidste gang, fanen blev brugt offentligt, var under Adolf Wagners statsbegravelse i 1944.

Eksterne henvisninger 
 Hjemmeside om Blutfahne  
 Blutfahne på Flags of the World 

Nazi-Tyskland
Flag
Shinji Kagawa

Shinji Kagawa (; født 17. marts 1989 i Kobe, Japan) er en japansk fodboldspiller, der spiller som midtbanespiller for Borussia Dortmund. Han har spillet for klubben siden sommeren 2014. Tidligere har han optrådt for Manchester United og den japanske klub Cerezo Osaka.

Karriere

Manchester United F.C. 
Manchester United F.C. har officielt bekræftet d. 5 juni 2012 at de har forhandlingerne på plads med Kagawa. Kagawa skifter derfor til Manchester United F.C., så snart lægetjek er bestået og hans arbejdstilladelse er givet underskriver Kagawa kontrakten hvilket det blev d. 22 juni 2012 Shinji Kagawa var den første japanske spiller i klubbens historie.

Landshold 
Kagawa står (pr. 16. november 2013) noteret for 52 kampe og 16 scoringer for Japans landshold, som han debuterede for den 24. maj 2008 i en venskabskamp mod Elfenbenskysten. Han var en del af den japanske trup til VM i 2014 i Brasilien og til VM i 2018 i Rusland.

Referencer

Eksterne henvisninger 

 Shinji Kagawa på bvb.de

Fodboldspillere fra Japan
Deltagere ved verdensmesterskabet i fodbold 2014
Deltagere ved verdensmesterskabet i fodbold 2018
Fodboldspillere fra Borussia Dortmund
Fodboldspillere fra Manchester United F.C.
Personer fra Kobe
Skibshunden Bamse

Skibshunden Bamse (1937 – 22. juli 1944) var en sankt bernhardshund, som blev maskot for den norske marine i Storbritannien under 2. verdenskrig. Bamse var den største hund, som tjenestegjorde om bord på et allieret skib, og han blev et meget kendt symbol på Norges frihedskamp.

Bamse kom fra Honningsvåg og tilhørte søkaptajn Erling Hafto på minestrygeren KNM Thorodd. Bamse døde af hjertestop i Montrose i Skotland den 22. juli 1944 og blev begravet med militær honnør. På Bamses kors i gravlunden står følgende tekst:

Bamse menes at have reddet mindst to liv, og ifølge rapporterne fik alle skolerne i området fri, da Bamse skulle begraves. Omkring 800 personer fulgte den norske skibshund til graven, og maskotten blev begravet med hovedet vendt mod Norge.

Bamse blev den 30. september 1984 æret med Norges hundeorden og i juli 2006 med PDSA Gold Medal (som tilsvarer George Cross (GC) for mennesker). En statue af Bamse i bronze blev rejst til hans ære i Montrose og afsløret af prins Andrew den 17. juni i 2006.

Den 19. juni 2009 blev endnu statue af Bamse afsløret i Honningsvåg af ordfører i Nordkapp, Kristina Hansen.

Litteratur 
 Otto Opstad. Skipshunden Bamse : om buhunder og andre brukshunder. Nye Atheneum, 1987

Referencer

Eksterne henvisninger 
 Sjøforsvaret markerer at det er 60 år siden Bamse døde 
 Sjøforsvaret, pengeindsamling til statue af Bamse 
 NRK, Bamse får statue
 BBC, Bamses statue afsløres, den britiske prins Andrew er tilstede
 YouTube: Skipshunden Bamse ble hyllet
 WWII hero dog's tale put in print, fra BBC

Berømte hunde
Norge under 2. verdenskrig
Bodilshøj Mølle

Bodilshøj Mølle eller Børglum Kloster Mølle er en hollandsk vindmølle beliggende lige nord for Børglum Kloster i Hjørring Kommune i Vendsyssel. Den ligger på den 53,78 meter høje Bodilshøj, der er oldtidshøj; Den er med muret undermølle og en ottekantet spånbeklædt overmølle af træ, og med løgformet hat; den har et vingefang på 11 m. Den oprindelige mølle på stedet blev opført i 1860, men brændte, og den nuværende er fra 1887, og er restaureret i 1963. En vinge brækkede, og de andre blev beskadiget i en storm i vinteren 2000-2001, men i 2003 havde man samlet penge ind til en reparation. Ved Bodilshøj er der også en helligkilde, Sankt Bodils Kilde.

Referencer

Eksterne henvisninger 
 Om møllen på visitnordjylland.dk
 Om Børglum Kloster Mølle på Den Store Danske.

Hollandske vindmøller i Danmark
Bygninger, konstruktioner og anlæg i Hjørring Kommune
Petula Clark

Petula Sally Olwen Clark (født 15. november 1932 i Epsom and Ewell, Surrey) er en engelsk sanger og skuespiller.

Under anden verdenskrig opnåede hun stor popularitet som barnestjerne på BBC og i koncertlokaler i London. Som elleveårig fik hun sin filmdebut i filmen Medal for the General (1944) og blev yderligere kendt fra BBC-radioserien Meet the Huggetts i slutningen af 1940'erne.

Hun fik en række roller i britiske film, før hun flyttede til Frankrig, hvor hun i 1950'erne fik stor succes som sanger. 

Populariteten bredte sig til andre lande i Europa, og som popsangeren Petula Clark slog hun igennem i 1961 med sangen Romeo. Sit gennembrud i USA fik hun i 1964 med sangen "Downtown". Downtown var den første sang med en britisk sanger, som nåede toppen af hitlisterne i USA. 

Andre store hits var Sailor fra 1961, hvilket var hendes version af den tyske schlager Seemann, der var indsunget af den tyske sangerinde Lolita, samt This Is My Song fra 1967, skrevet af Charles Chaplin til filmen Grevinden fra Hongkong.

I slutningen af 1960'erne opnåede hendes sange ikke længere samme kommercielle succes, men hun fortsatte med at optræde på både Broadway og i Londons West End.

Udvalgt filmografi 
 Medal for the General (1944)
 Murder in Reverse (1945)
 I Know Where I'm Going! (1945)
 London Town (1946)
 The Romantic Age (1949)
 The Card (1951)
 The Runaway Bus (1953)
 The Woman Opposite (1957)
 Finian's Rainbow (1968)
 Goodbye, Mr Chips (1969)

Priser og udmærkelser 
1964 første britiske artist, som vinder en Grammy (for "Downtown")
1998 Commander of the British Empire (CBE)

Referencer

Eksterne henvisninger 

 Officiel hjemmeside
 Britisk hjemmeside
 

Sangere fra England
Skuespillere fra England
Modtagere af Grammy Award
Personer tildelt Commander of the Order of the British Empire
Zaragoza (1867)

Zaragoza var Spaniens fjerde søgående panserskib, og det indgik i den spanske marines plan om at genskabe landet som maritim stormagt, efter at opfindelsen af panserskibet i 1859 i princippet havde gjort alle upansrede skibe forældede. Skibet blev bygget i Spanien som en traditionel konstruktion med et panserbeklædt træskrog. Designet var så tæt baseret på panserskibet Arapiles, at der næsten var tale om søsterskibe. Navnet henviser til den nordspanske by Zaragoza, der opnåede heltestatus i landet under to franske belejringer i Napoleonskrigene i 1808 og 1809.

Tjeneste 
Efter færdiggørelsen i 1868 indgik Zaragoza i den spanske Middelhavsflåde indtil slutningen af 1869, hvor skibet blev sendt til eskadren i Caribien, med base på Cuba. I 1873 blev det kaldt tilbage til Spanien for at hjælpe med at nedkæmpe de oprørske flådestyrker på flådebasen i Cartagena. Zaragoza fik nye kanoner i midten af 1880'erne, og gennemgik et større eftersyn i 1889, og skibet indgik det meste af tiden i den spanske skole-eskadre. Den aktive tjeneste som panserskib ophørte i 1892, hvorefter Zaragoza fungerede som torpedo-skoleskib til udrangeringen i 1897.

Litteratur 
 Roger Chesneau and Eugene M. Kolesnik, ed., Conway's All The Worlds Fighting Ships, 1860-1905, (Conway Maritime Press, London, 1979), 

Krigsskibe fra Spanien
Elektrostatisk feltmeter

Et elektrostatisk feltmeter er et måleinstrument, som bruges til berøringsløst at lokalisere elektrostatiske ladninger samt bestemme størrelsen af disse. Instrumentet måler spændingen af det elektrostatiske felt af et givent objekt i volt. Man kan udlede både initiel spidsværdi samt henfaldelseshastigheden.

Instrumentet bruges primært i industrien til kontrol af elektrostatiske ladninger i områder følsomme for statisk elektricitet som f.eks. håndtering af følsomme elektroniske kredsløb eller håndtering af eksplosive gasser.

Eksterne links 
  – Electrostatic field meter – Texaco, Inc., 1987 (filed 1983)
  – Non-contact autoranging electrostatic fieldmeter with automatic distance indication – The Simco Company, Inc., 1987 (filed 1985)

Måleinstrumenter
Da Lat

Dalat er en by i Vietnam, med en befolkningen er på ca. 300.000 mennesker. Det er en turistby beliggende i højlandet. Franskmændene begyndte opførelsen af Dalat i begyndelsen af det 20. århundrede. Der er mange villaer i fransk stil her.

Eksterne henvisninger 

Byer i Vietnam
Ensemble Studios

Ensemble Studios var et videospils-studie oprettet i 1995 som et selvstændigt firma, men var ejet af Microsoft fra 2001 til 2009, hvor det blev officielt opløst. Ensemble udviklede mange real-time strategy spil, som f.eks. Age of Empires, Age of Mythology og Halo Wars. Udover spiludvikling lavede Ensemble også Genie spilmotoren der blev benyttet i Age of Empires, Age of Empires II: The Age of Kings og Star Wars: Galactic Battlegrounds.

Spil

Kilder 

Computerspilsvirksomheder fra USA
Etableret i 1995
Ophørt i 2009
Yawning Man

Yawning Man er et eksperimenterende rockband fra det sydlige Californien, USA. Bandet blev dannet i midten af 1980'erne og begyndte at spille koncerter i ørkenen uden for Los Angeles, hvor de prægede den gryende Desert Rock scene.

Yawning Mans musikalske udtryk har ændret sig en hel del gennem tiden. Fra slut 80'erne til slut 90'erne spillede de en eksperimenterende blanding af jazz, fusion og punk musik under band-navnet The Sort of Quartet.

Diskografi 
Yawning Man har lavet musik og spillet koncerter siden midten af 1980'erne, men det var først i 2005 at et egentligt studie album under band-navnet Yawning Man udkom.

 Rock Formations (2005)
 Pot Head (2005) - en EP udgivelse.
 Nomadic Pursuits (2010)
 Historical Graffiti (2016)
 The Revolt Against Tired Noises (2018)
 Macedonian Lines (2019)

Andre udgivelser 
Yawning Man har indspillet albums med flere andre bands.
 Yawning Sons - Ceremony to the Sunset (2009)I samarbejde med bandet Sons of Alpha Centauri

Under band-nanvet The Sort of Quartet, er følgende albums udgivet:
 Planet Mammon (1995)
 Kiss Me Twice I'm Schitzo (1995) 
 Bombas De Amor (1996)
 Victim a la Mode (1999)

Referencer

Eksterne henvisninger 

Musikgrupper fra 1986
Rockgrupper fra USA
Cesena

Cesena (i antikken Caesena) er en by i regionen Emilia-Romagna i Norditalien. Den ligger syd for Ravenna og vest for Rimini, ved floden Savio ved foden af Appenninerne, omkring 15 km fra Adriaterhavet. Befolkningstallet er 95.909 (december 2009).

Byen kalder sig "De tre pavers by", fordi Pius VI og Pius VII blev født der, og Pius VIII var biskop der før han blev valgt til pave.

Cesena var oprindelig en umbrisk by, og blev i 3. århundrede f.Kr. taget af romerne. Den blev en vigtig garnisonsby. Under krigene mellem Marius og Sulla blev den ødelagt. Plinius den Ældre nævner vin fra Cesena som en af de bedste.

I middelalderen lå Cesena på grænsen mellem eksarkatet Ravenna og langobarderriget. Den blev givet til pavestolen af den frankiske guvernør i 754, og i lang tid blev den kastet frem og tilbage mellem paverne og ærkebiskoperne af Ravenna. Fra 1183 til 1198 var Cesena en selvstændig republik, for så at blive trukket ind i magtspillet mellem paven og den tysk-romerske kejser. Den blev til tider styret af Malatestafamilien, og til tider af pavestolen.

I 1357 blev byen belejret af pavelige tropper, og borgerne satte sig kraftig til modværge uden at lykkes. De gjorde oprør i 1377, og byen blev taget af John Hawkwood, en engelsk lejesoldat som tjente under kardinal Robert af Genève, den senere modpave Clemens (VII). Flere tusinde civile blev massakreret i det som fik tilnavnet "Blodbadet i Cesena", og kardinalen fik tilnavnet "Slagteren fra Cesena".

I perioden 1379–1495 voksede byen igen, under Malatestafamiliens styre. De opbyggede igen slottet, som fik det nye navn Rocco Malatestiana. Malatestiana-biblioteket i nærheden af slottet er et fremragende eksempel på et renæssancebibliotek, og har mange værdifulde håndskrifter og inkunabler.

Hovederhvervet i byen er landbrug, kunsthåndværk og turisme.

Kilder og henvisninger 

 Turistinformation for Cesena – visitcesena.com   

Byer i Emilia-Romagna
Melodi Grand Prix Junior

Melodi Grand Prix Junior (forkortet MGPjr) er en norsk sangkonkurrence for børn. Programmet bliver arrangeret af NRK som en årligt tilbagevendende begivenhed. Konceptet blev lanceret i 2002 af DR, som inviterede NRK og SVT til at deltage, dog med nationale finaler.

De afholdte nationale konkurrencer i Norge har nydt stor popularitet fra både deltagere og seere.

Melodi Grand Prix for børn og unge
Randers Adventkirke

Randers Adventkirke er beliggende vestligt i Randers, på Frederiksborg Allé ud til Vester Boulevard.

Den femkantede kirke blev bygget i 1974, og er tegnet af Helge Bull Nielsen. Den ligger i forbindelse med Plejecentret Solbakken, der blev bygget på samme tid, og som også er drevet af Syvende Dags Adventistkirken.

I kirken bliver der hver lørdag – eller sabbat – holdt bibelstudie og gudstjeneste om formiddagen. Desuden bruges kirken til menighedens andre aktiviteter, bl.a. en spejdertrop tilknyttet Adventistspejderne. Randers Frimenighed lejer også kirken til gudstjenester om søndagen. Nuværende præst ved kirken er John Pedersen.

Henvisninger 
 Randers Adventkirke på adventkirker.dk

Adventkirke
Adventkirker i Danmark
Etableret i 1974
Kirker i Randers Kommune
Bonfire Studio

Bonfire Studio er en amerikanske virksomhed, der udvikler computerspil. Virksomheden har hjemme i Dallas, Texas.

Grundlæggelsen 
Selskabet blev grundlagt i 2009. Medarbejderne på Bonfire Studios består af tidligere medlemmer af Ensemble Studios, efter at de fyrede af Microsoft. De ansatte arbejdede på at udvikle Halo Wars, da de arbejdede hos Ensemble Studios. Andre af de fyrede stiftede selskabet Robot Entertainment.Den 5. oktober 2010 blev bonfire studio erhvervet af Zynga og skiftede derefter navn til Zynga Studio.

Produkter 
 We Farm (iOS), udgivet juli 2010

Kilder 

Computerspilsvirksomheder fra USA
Etableret i 2009
IOS programmer
Korskirke

Korskirke kaldes enhver kirke, som er bygget i korsform, altså forsynet med tværskibe. Ofte kan korsformen være fremkommet ved senere tilbygninger til den oprindelige kirke. Det bygningsafsnit eller hvælvingsfag, hvori alle fire korsarme mødes, kaldes korsskæringen.

Kirkearkitektur
Nanchong

Nanchong (kinesisk skrift: 南充; pinyin: Nánchōng) er en by på præfekturniveau i provinsen Sichuan i det vestlige Kina. Det ligger i omkring 340 meters højde, har et areal på 12.479 km2 og en befolkning på omkring 7.300.000 mennesker (2008).

Historie 
Nanchong lå i staten Bas område, før den i 314 f.Kr. blev erobret af det som skulle blive Qin-dynastiet . Qinstyret gjorde Langzhong til sin regionale administrationsby. I begyndelsen af Han-dynastiet blev byen Anhan etableret i Shunqing-distriktet. Anhan fik det nye navn Guozhou (frugtbyen) i 621 (under Tang-dynastiet), og derefter navnet Nanchong i 742.

Administrative enheder 
Bypræfekturet Nanchong har jurisdiktion over 3 distrikter (区 qū), et byamt (市 shì) og 5 amter (县 xiàn).

Trafik 
Kinas rigsvej 212 løber gennem området. Den begynder i Lanzhou i Gansu og fører mod syd via Nanchong til Chongqing.

Kinas rigsvej 318, en af Folkerepublikken Kinas længste hovedveje, løber gennem området. Den begynder i Shanghai og fører blandt andet gennem Wuhan og Chengdu på sin vej ind i Tibet og Lhasa og helt frem til en kinesisk grænseovergang til Nepal i Zhangmu.

Bypræfekturer i Sichuan
Gunnar Knudsen

Gunnar Knudsen (født Aanon Gunerius Knudsen) (født 19. september 1848 i Arendal, død 1. december 1928 i Skien) var en norsk politiker, skibsreder, ingeniør og industribygger. Han huskes mest som Norges statsminister i to perioder, herunder under hele 1. verdenskrig.

Politisk karriere 
I 1891 blev han valgt ind i Stortinget for partiet Venstre, som han senere blev både parlamentarisk leder for i 1908 og fra 1909 til 1927 var partileder for. Han var finansminister i Christian Michelsens regering, men forlod denne post i oktober 1905 på grund af uenigheder omkring kongevalget. Han var statsminister i perioderne 1908-1910 og 1913-1920. Han var central i debatten om Konsesjonslovene, og ved oprettelsen af Norges vassdrags- og elektrisitetsvesen.

Knudsen ønskede ikke at modtage ordener. Under sin første periode som statsminister var han alligevel kansler for Sankt Olavs Orden, da dette embede på denne tid automatisk blev besat af statsministeren. Knudsen var indehaver af 7. juni-medaljen.

Se også 
 Gunnar Knudsens første regering (19. marts 1908–2. februar 1910)
 Gunnar Knudsens anden regering (31. januar 1913–21. juni 1920)

Referencer

Litteratur 

Eikeland, Halvdan: Gunnar Knudsens syn på statens virksomhetsfelt i det økonomiske liv: en studie til belysning av Gunnar Knudsens ideer og praktiske politikk i perioden 1900-1914, Hovedoppgave i historie – Universitetet i Bergen, 1964.
Fuglum, Per: Én skute – én skipper: Gunnar Knudsen som statsminister 1908-10 og 1913-20, Trondheim 1989.
Knudsen, Gunnar:Erindringer 1905-1925 /; bearbeidet og redigert av Harald Bache Bystrøm, Porsgrunn 1998.
Knudsen, Gunnar: Statsminister Gunnar Knudsens foredrag om koncessionslovene: i Kristiania handelsstands forening., Kristiania 1910.
 Laugstol bruks elektrisitetsværk 1885-1910, 1910.
Nissen, Bernt A: Gunnar Knudsen, Oslo 1957.

Eksterne henvisninger 

Ingeniører fra Norge
Nordmænd i 1. verdenskrig
Norges statsministre
Venstres ledere (Norge)
Stortingsrepræsentanter fra Venstre (Norge)
Skibsredere fra Norge
Nordmænd i 1800-tallet
Nordmænd i 1900-tallet
Bazhong

Bazhong (kinesisk skrift: 巴中; pinyin: Bāzhōng; Wade-Giles: Pā-chūng) er et bypræfektur i den nord-østlige kinesiske provins Sichuan. Populationen havde en størrelse på 3.283.771 individer ved optællingen i 2010, hvoraf 1.126.790 boede i metro-området udgjort af by-distriktet Bazhou.

Bazhong har en størrelse på 12.301 km², hvoraf by-distriktet udgør 2.566 km².

Historie 
Bazhong blev gjort til et bypræfektur i 1993. Bazhongs oprindelse strækker sig dog langt længere tilbage end hertil; under Xia og Shang dynastierne var Bazhong angiveligt et vasal-territorie underlagt Liang staten.

I "Forårs- og efterårsperioden" var dette bypræfektur kaldet Bazi (巴子). I Qin dynastiet og det Vestlige Han dynasti blev Bazhong kendt under navnet Ba County (巴郡), hvor det under det Østlige Han Dynasti fik navneforandring til Hanchang County (漢昌縣).

100 år senere blev dette ændret tilbage til Baxi County (巴西), og siden da er bypræfekturet enten blevet kaldet Liang County (梁郡) eller Yi County (益州).

Geografi

Administrative enheder 
Bypræfekturet Bazhong har jurisdiktion over et distrikt (区 qū) og 3 amter (县 xiàn).

Eksterne henvisninger 
 Officiel netside 
 Infoside 
 Panoramabilleder fra Bazhong 

Bypræfekturer i Sichuan
Jernkorsets Ridderkors

Jernkorsets Ridderkors (tysk: Ritterkreuz des Eisernen Kreuzes, ofte forkortet Ritterkreuz) var en grad af Jernkorset indstiftet i 1939, forud for 2. verdenskrig.

Jernkorset blev i 1939 udvidet med et ridderkors, og bestod af et udadbuet jernkors indfattet i sølv, som på bagsiden bar stifterens kronede monogram og medaljens stiftelsesår. Forsiden var oprindeligt blank, men blev senere ændret til årstallet for genindstiftelsen. Indehavere af 1939-korset fik i 1957 tilladelse til at bære det uden det nationalsocialistiske emblem, hagekorset.

Enkelte danskere i tysk krigstjeneste vides at have modtaget Ridderkorset, således blev SS-officeren Søren Kam i februar 1945 den tredje danske indehaver af Ridderkorset efter bl.a. SS-underofficeren Egon Christophersen, som modtog det i juli 1944.

Eksterne henvisninger

Noter 

Etableret i 1939
Ordener, dekorationer og medaljer fra Nazi-Tyskland
David Kross

David Kross (født 4. juli 1990) er en tysk skuespiller.

Filmografi

Referencer

Eksterne henvisninger 

 

Skuespillere fra Tyskland
Bose Corporation

Bose Corporation er et amerikansk selskab som producerer højttalere og lydsystemer.

Firmaet blev etableret i 1964 af dr. Amar G. Bose. Bose var ansat som professor i elektroteknik ved Institute of Technology i Massachusetts (MIT) og startede omfattende forskning indenfor højttalerdesign og psykoakustik. Udover lyd- og multimediasystemer for hjemmet har Bose blandt andet leveret lydsystemerne til NASAs rumfærger og Det Sixtinske Kapel i Vatikanet.

Bose A/S Danmark blev grundlagt som datterselskab til Bose Corporation i 1991. Hovedkontoret ligger i Brøndby.

Eksterne henvisninger 
 Det officielle Bose website med links til de forskellige nationale Bose websites.
 Bose's danske website
 Bose Corporation's historie

Referencer 

Etableret i 1964
Elektronikvirksomheder fra USA
Audiologiske apparater